Diari Oficial de la Generalitat Valenciana


Sumari del DOGV 7627, del 01-10-2015 (2015/7970)

RESOLUCIÓ de 28 de setembre de 2015, de la Conselleria d'Educació, Investigació, Cultura i Esport, per la qual s'aproven les taules de valoració documental que han rebut el dictamen favorable de la Junta Qualificadora de Documents Administratius.
------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7627

Data del DOGV
:   01-10-2015

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2015/7970


Data del document
:   28-09-2015

Organisme emissor
:   Conselleria d'Educació, Investigació, Cultura i Esport

Tipus de document
:   Resolució

Descriptors 

:   * Conselleria d'Educació, Investigació, Cultura i Esport

RESOLUCIÓ de 28 de setembre de 2015, de la Conselleria d'Educació, Investigació, Cultura i Esport, per la qual s'aproven les taules de valoració documental que han rebut el dictamen favorable de la Junta Qualificadora de Documents Administratius. [2015/7970]  
La Llei 4/1998, d'11 de juny, de la Generalitat, del Patrimoni Cultural Valencià, va crear, per l'article 85, la Junta Qualificadora de Documents Administratius, a la qual correspon l'estudi i el dictamen de les qüestions relatives a la qualificació, utilització, integració en els arxius, exclusió dels arxius i inutilitat administrativa dels documents. D'altra banda, en l'article 84.1 de la mateixa llei s'estableix que reglamentàriament es determinaran el termini de vigència administrativa i la resta de normes relatives a la circulació, conservació i qualificació dels documents de les distintes administracions de la Comunitat Valenciana, així com a la destrucció dels no reservats a la seua conservació permanent.  
  
Posteriorment, la Llei 3/2005, de 15 de juny, de la Generalitat, d'Arxius, va determinar en l'article 11 la composició i les principals funcions de l'esmentada Junta Qualificadora de Documents Administratius.  
  
Finalment, i com a desplegament de la normativa anterior, es va publicar el Decret 189/2005, de 2 de desembre, del Consell de la Generalitat, pel qual es regula la Junta Qualificadora de Documents Administratius i el procediment de valoració, conservació i eliminació del patrimoni documental dels arxius públics. En el decret s'estableix, en l'article 17.1, que les propostes de taules de valoració documental que hagen sigut informades favorablement per la Junta Qualificadora de Documents Administratius seran aprovades per mitjà d'una resolució del conseller competent en matèria de cultura.  
En la sessió del 15 de setembre de 2015, la Junta Qualificadora de Documents Administratius va estudiar les propostes de taules de valoració documental presentades per les corresponents comissions de valoració documental.  
En conseqüència, fent ús de les facultats que em confereix l'article 28.e de la Llei 5/1983, de 30 de desembre, del Consell, resolc:  
  
  
Primer  
Aprovar i fer públiques les taules de valoració documental presentades per les diferents comissions de valoració documental de l'Administració que han obtingut l'informe favorable de la Junta Qualificadora de Documents Administratius en la sessió del 15 de setembre de 2015:  
  
- Codi 00674. Comunicació d'activitat d'establiments de distribució de productes sanitaris (magatzems i oficines).  
- Codi 00838. Ordenació d'establiments i serveis sanitaris d'atenció farmacèutica.  
- Codi 00105. Expedients d'ordenació d'oficines de farmàcia.  
- Codi 00073. Expedients de recursos d'alçada d'ordenació farmacèutica.  
- Codi 00562. Processos de selecció d'empleats públics.  
El resum de les taules de valoració documental aprovades figura com a annex a la present resolució.  
  
Segon  
D'acord amb el que preveu l'article 57.2 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, la resolució tindrà efectes plens als tres mesos de ser publicada en el Diari Oficial de la Comunitat Valenciana, i estarà condicionada, en tot cas, al fet que durant aquest termini no hi haja constància de la interposició d'algun recurs.  
  
Contra la present resolució, que posa fi a la via administrativa, de conformitat amb l'article 109 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, es podrà interposar un recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana en el termini de dos mesos comptats des de l'endemà de ser publicada, de conformitat amb els articles 10 i 46 de la Llei 29/1998, de 13 de juny, reguladora de la jurisdicció contenciosa administrativa.  
  
En tot cas, les institucions i els organismes afectats no podran eliminar la documentació fins que la resolució, si és impugnada, adquirisca fermesa legal.  
  
València, 28 de setembre de 2015. El conseller d'Educació, Investigació, Cultura i Esport: Vicent Marzà Ibáñez.  
  
  
  
  
ANNEX  
  
Codi: 00326  
Sèrie documental: Comunicació d'activitat d'establiments de distribució de productes sanitaris (magatzems i oficines).  
Òrgan productor: Conselleria de Sanitat Universal i Salut Pública / Direcció General de Farmàcia i Productes Sanitaris / Servei d'Ordenació, Control i Vigilància de Productes Farmacèutics.  
Funció: Tramitar les comunicacions de distribució de productes sanitaris a la Comunitat Valenciana.  
Data dictamen: 15 de setembre de 2015.  
Dictamen: Eliminació total a partir dels cinc anys del cessament de l'activitat comercial. Es conservarà un expedient de cada any i un exemplar de cada tipus de formulari que s'utilitze com a mostra de la sèrie documental.  
  
  
Codi: 00128  
Sèrie documental: Ordenació d'establiments i serveis sanitaris d'atenció farmacèutica.  
Òrgan productor: Conselleria de Sanitat Universal i Salut Pública / Direcció General de Farmàcia i Productes Sanitaris.  
Funció: Tramitar l'autorització d'obertura administrativa abans de la creació, obertura i funcionament, ampliació, modificació, trasllat o tancament d'establiments i serveis sanitaris d'atenció farmacèutica en l'àmbit territorial de la Comunitat Valenciana i els recursos que s'interposen contra els expedients.  
Data dictamen: 15 de setembre de 2015.  
Dictamen: Conservació permanent.  
  
  
Codi: 00695  
Sèrie documental: Expedients d'ordenació d'oficines de farmàcia.  
Òrgan productor: Conselleria de Sanitat Universal i Salut Pública / Direcció General de Farmàcia i Productes Sanitaris.  
Funció: Tramitar l'autorització administrativa abans de la creació, obertura i funcionament, ampliació, modificació, trasllat o tancament a què estan subjectes les oficines de farmàcia en l'àmbit territorial de la Comunitat Valenciana i els recursos que s'interposen.  
Data dictamen: 15 de setembre de 2015.  
Dictamen: Conservació permanent.  
  
  
Codi: 00524  
Sèrie documental: Expedients de recursos d'alçada d'ordenació farmacèutica.  
Òrgan productor: Conselleria de Sanitat Universal i Salut Pública / Direcció General de Farmàcia i Productes Sanitaris.  
Funció: Revisar les resolucions dels col·legis oficials de farmacèutics o de la Direcció General de Farmàcia i Productes Sanitaris en matèria d'ordenació farmacèutica.  
Data dictamen: 15 de setembre de 2015.  
Dictamen: Conservació permanent.  
  
  
Codi: 00274  
Sèrie documental: Processos de selecció d'empleats públics.  
Òrgan productor: Ajuntament de l'Alcora.  
Funció: Procés de selecció per a l'accés als cossos i a les escales de funcionaris o a les categories laborals per mitjà dels procediments d'oposició, concurs i concurs-oposició, tant en el torn lliure com en promoció interna. No inclou el cas dels habilitats nacionals, que tenen un procediment diferent. Tampoc inclou les comissions de servei, les contractacions laborals per mitjà de programes d'ajudes o subvencions (salari jove, EMCORP...)  
  
Data dictamen: 15 de setembre de 2015.  
Dictamen: Eliminació parcial:  
Eliminació de les instàncies i els exercicis dels aspirants als 4 anys de la finalització de la tramitació de l'expedient i la resolució dels recursos interposats.  
Conservació permanent de la resta de l'expedient.  
També es conservarà un expedient de cada any i un exemplar de cada tipus de formulari que s'utilitze com a mostra de la sèrie documental.